**A Hallgatói Képviselők választása**

**(HÖK Alapszabály kivonat)**

**11.§ A Választási Bizottság**

**(1)** A Választási Bizottság 3-5 tagból áll, tagjait a HÖK elnök kéri fel, a választások kiírása előtti héten.

**(2)** A Választási Bizottság tagja kizárólag a TKBF beiratkozott hallgatója lehet.

**(3)** A Választási Bizottság:

a.) elkészíti a főiskola adatai alapján a választásra jogosultak jegyzékét,

b.) lebonyolítja a jelölések elfogadását,

c.) elkészíti a választási szavazólapokat,

d.) gondoskodik a szavazólapok és az urna hitelesítéséről és őrzéséről,

e.) ellenőrzi a szavazásra kijelölt területet,

f.) levezeti a szavazást, gondoskodik róla, hogy a hét minden napján 9.00 és 16.00 között a hallgatók le tudják adni a voksukat,

g.) gondoskodik a szavazás szabályszerű lebonyolításáról,

h.) megszámlálja a szavazatokat és megállapítja a szavazás eredményét,

i.) a szavazás eredményéről jegyzőkönyvet állít ki,

j.) közzéteszi a választás végeredményét,

k.) folyamatosan rögzít a leadott szavazatok számát, erről naponta tájékoztatja a nyilvánosságot

**(4)** A Választási Bizottság tagja nem lehet:

a.) a HK tagja,

b.) a választáson induló jelölt.

**(5)** A Választási Bizottság tagjának megbízatása megszűnik:

a.) a választás végleges eredményének közzétételével,

b.) a hallgatói jogviszony megszűntével,

c.) lemondással,

d.) a megbízatás visszavonásával.

**12.§ HK mandátum keletkezése**

**(1)** A HÖK képviselő választás**:**

a.) Minden tanév tavaszi szemeszterében, legkésőbb március 31-ig ki kell írni a HK választást. A választások kiírása a HK elnökének feladata.

b.) A szavazás egyszerre három listán történik. A szavazólapokon külön listán lehet szavazni az elnök, a hallgatói képviselők és az esetleges további szenátusi tagok személyére.

c.) A hallgatók maguk döntik el, hogy melyik tisztségre jelölik magukat.

d.) A választás három részből áll. Az első héten van két előadás, amelyek közül az egyiken részt kell vennie annak, aki bármely pozícióra jelöltetni szeretné magát, ennek a hétnek a végére az elnökjelölteknek le kell adniuk a programjukat. A második hét a jelöltállítás időszaka, melynek során a HK tagjelöltek adják le a programjaikat, és az elnökök aláírást gyűjtenek. A harmadik héten a jelöltekre lehet szavazni. Mind a három időszak hét egymást követő napon át tart azzal, hogy a szavazás addig meghosszabbítható, ameddig a szavazatok száma az érvényességi küszöböt átlépi, de legfeljebb öt munkanappal.

e.) A meghosszabbított szavazás azon a napon 16.00-kor ér véget, amikor az érvényességi küszöb átlépésre került, ha ez nem történik meg, akkor az ötödik munkanapon.

f.) Az első választás sikertelensége esetén a pótválasztást május 31-ig meg kell tartani, újabb jelöltek ekkor már nem állíthatók.

g.) A megválasztott képviselők mandátuma június 1-től következő év május 31-ig tart.

h.) A HÖK elnökét, valamint képviselőit a hallgatók közvetlenül, titkosan választják meg, ennek során minden hallgató választható, illetve választó. **A választás akkor érvényes, ha azon a hallgatóknak legalább 20%-a részt vesz.**

i.) A választáson az szavazhat, aki a választásra jogosultak névjegyzékében szerepel.

j.) A Választási Bizottság megállapítja a szavazni kívánó személyazonosságát és azt, hogy szerepel-e a névjegyzékben.

k.) A Választási Bizottság a szavazás első napján az urnát az első szavazó – aki nem lehet a Választási Bizottság tagja – jelenlétében zárja le és erről jegyzőkönyvet készít.

**(2)** A Választási Bizottság az urnák állapotát minden szavazási napon az első választásra jogosult – aki nem lehet a Választási Bizottság tagja – jelenlétében a szavazás megkezdése előtt megvizsgálja. A vizsgálatról sértetlenségi jegyzőkönyv készül.

**(3)** A HÖK-elnök választási rendje:

a.) A HÖK elnököt a választók közvetlenül, a programjával együtt választják.

b.) Minden választójogosult hallgató jelölheti magát elnöknek, szakmai-közéleti vállalásairól rövid programot közzétéve a megfelelő levelezőlistákon illetve a hirdetőtáblán, és le is adva azt nyomtatott formában a Választási Bizottságnál. Nem érvényes a nem választójogosult hallgató által leadott jelölés és az a jelölés, amely írásbeli programot nem tartalmaz.

c.) A HÖK elnök jelöltséghez a programon túl minimálisan 15 hallgató írásos támogatása szükséges. Egy hallgató kizárólag egy jelöltet támogathat.

d.) A legtöbb szavazatot megszerző hallgató a HÖK elnöke. Szavazategyenlőség esetén az a hallgató tekinthető elnöknek, akit jelöltsége során több hallgató támogatott írásban. Amennyiben ennek száma is megegyezik akkor az a hallgató tekinthető a HÖK elnökének, akinek vezetéknevének kezdőbetűje (további egyezőség esetében a soron következő betűje) az ABC-ben előbb áll.

e.) A HÖK elnöke egyben a Főiskola szenátusának tagjai is.

**(4)** A HÖK listás képviselő választás rendje:

a.) Minden választójogosult hallgató jelölheti magát képviselőnek, szakmai-közéleti vállalásairól rövid programot közzétéve a megfelelő levelezőlistákon illetve a hirdetőtáblán, és le is adva azt nyomtatott formában a Választási Bizottságnál. Nem érvényes a nem választójogosult hallgató által leadott jelölés és az a jelölés, amely írásbeli programot nem tartalmaz. A szavazólapon a jelölteket ABC sorrendben egymás alatt kell feltüntetni

b.) A legtöbb szavazatot szerzett elnökjelöltön túl, hallgatói képviselőnek a listán legtöbb érvényes szavazatot szerző hat hallgatót kell tekinteni. Szavazategyenlőség esetén a kialakuló listán az a hallgató kerül előbbre, akinek vezetéknevének kezdőbetűje (további egyezőség esetében a soron következő betűje) az ABC-ben előbb áll.

c.) A választási eredmények alapján az elnökön túl a hallgatói képviselők is egyúttal a szenátus tagjai, az SZMSZ hallgatók szenátusi delegáltjai maximális létszámának erejéig.

**(5)** A Szenátusi tagok megválasztásának rendje

a.) A jelöltek dönthetnek úgy, hogy csak szenátusi tagnak jelölik magukat, ekkor nem kell programot benyújtaniuk. **Ők csak abban az esetben szereznek szenátusi tagságot, ha a választáson minimálisan a hallgatók 25%-a szavazott.**

b.) Az így megválasztott szenátusi tagok nem tagjai a HK-nak csak a Szenátusnak.

c.) A listán a HK tagokon felül annyi jelölt lesz a szenátus tagja amennyi még szükséges az SZMSZ hallgatók szenátusi delegáltjai maximális létszámának eléréséhez. A sorrend megállapítása a képviselő választásnál leírtak szerint történik.

**A Hallgatói Képviselők választása**

**Időszakok**

**Elnökállítás ideje: 2015. április 20 – 26.**Első tájékoztató: 2015. április 20. 14:30-15:00  
Második tájékoztató: 2015. április 23. 08:00-08:30

**Jelöltállítás ideje:** 2015. április 27 – május 3.

**Szavazás:** 2015. május 4 - 10.

**Szavazni** hétfőtől péntekig minden nap 8.00 és 16.00 között lehet a **Titkárságon**.

Szombaton és vasárnap 12:30-13:00 óra között lehet.

**Akik szeretnék magukat jelöltetni, legalább egy tájékoztatón részt kell venniük.**

*A leendő jelölteket kérem, hogy megfontoltan, kellő mérlegelés után döntsenek arról, hogy milyen formában is jelöltetik magukat. A hatékony HK munka elengedhetetlen feltétele, hogy minden leendő képviselő jól ismerje feladatát és működésének kereteit, azaz legalább a főiskolai szabályzatok közül a TKBF SZMSZ szövegét, a HÖK Alapszabályt, a HJTSZ-t és a TVSZ-t. Ezeket érdemes még a fenti döntés meghozatala előtt átolvasni, megismerni (a tkbf.hu oldalról mind letölthető). Valamint ismerni szükséges a felsőoktatásról szóló 2011. évi CCIV. törvényt. Ezek nélkül érdemi HK munka nem végezhető.*

Olyan képviselők és különösen olyan HK elnök támogatása mellett döntsetek, akikről biztosan tudjátok, hogy képes a főiskola vezetésével partnerként együttműködni. Végül minden hallgatót kérek, hogy vegyen részt a választáson és szavazatával segítse elő, hogy a 2015/16-os tanévben egy, az eddigieknél erősebb és hatékonyabb működésre képes Hallgatói Képviselet álljon fel!

Budapest, 2015. március 30.

Baranyai Dávid Attila  
*HK elnök*

**Érvényes a HK választás, ha**

**a hallgatói jogviszonyban álló (aktív-passzív) hallgatók 20% részt vett a szavazáson,**HK Alapszabály 12. § (1) h)

**ami jelen esetben (351 fő \* 0,2) : 70 fő;**

**ÉS**

**ha a teljes idejű nappalis hallgatók 25%-a részt vett a szavazáson,**Nftv 60. § (1) b):

**ami jelen esetben (204 fő \* 0,25) : 51 fő;**

Budapest, 2015. április 14.

Győri Péter  
*Tanulmányi Osztály*